Mens organisationen Missing People gør klar til deres tredje eftersøgning, sidder Oliver Ibæk Lunds mor og følger med. Hun kommer fra Vejle, men hun er taget til Aalborg for at deltage i eftersøgningen af hendes søn. -	Vi er nødt til at handle, fordi det er alt, alt, alt for svært, hvis vi bare sidder og venter, siger Bente Lund. -	Vi håber, at Oliver bliver fundet og helst i live. Intensiv eftersøgning Der er sat helikopter ind, så der nu bliver søgt efter Oliver Ibæk Lund i Limfjorden helt fra Aalborg til Hals. Der er også indsat dykkere, droner, vandsøgende hunde og patruljer, der søger på land. -	Vores teori er stadig, at han er faldet i vandet, sige Sune Myrup, der er vicepolitiinspektør hos Nordjyllands Politi. -	Vi har ham sidst på en overvågning nede ved Prinses Juliane, og det ser ud, som om han stadig går i vestlig retning, og så mister vi ham derfra og har ikke yderligere livstegn fra Oliver end klokken 01.25 natten til fredag. Politi beder om hjælp Nordjyllands Politi har bedt organisationen Missing People om hjælp, som er mødt op med 50 folk. De har onsdag søgt i kolonihaver og på villavejene i det vestlige Aalborg. -	Vi kan bidrage med en masse ekstra frivillige øjne, som ved, hvad de skal kigge efter, og som kan gå sammen, så man ikke går alene, siger indsatsleder hos Missing People Vivian Winther Eriksen. For meget fokus på fjorden Ifølge politiet slukker Oliver Ibæk Lunds telefon klokken halv tre om natten – en time efter han er set på overvågningen på havnen. Familien synes, der er blevet fokuseret for meget på, at Oliver måske er faldet i vandet. -	Det bekymrer mig lidt, at nogle måske tænker, at der ikke er nogen grund til at søge efter Oliver på land, og det er altså stadig rigtig vigtigt Oliver Ibæk Lunds familie appellerer til, at alle butikker og private i Aalborg, der har videoovervågning, tjekker, om der er noget at se natten til fredag. Nordjyllands Politi fortsætter sin eftersøgning efter Oliver Ibæk Lund torsdag.

Referat:
Eftersøgningen af Oliver Ibæk Lund, der forsvandt for fem dage siden efter en bytur i Aalborg, blev i dag intensiveret. Politiet frygter fortsat at den 22-årige mand er faldet i Limfjorden. I mellemtiden venter familien på at Oliver bliver fundet.